Frederikshavn Fox hentede to meget vigtige point, da holdet vandt bundkampen mod Horsens med 32-25.

Med sejren overhaler Frederikshavn Fox netop Horsens i tabellen, så frederikshavnerne nu ikke længere er sidst i ligaen. Frederikshavn er et point foran Horsens. 1. halvleg var en lige og tæt affære. Efter pausen formåede Frederikshavn at trække fra, og med 10 minutter igen førte vendelboerne med 25-22. Det blev udbygget til syv-måls sejr i de sidste minutter. Sejren er Frederikshavns anden på udebane efter jul. Næste weekend kan Frederikshavn tage endnu et stort skridt mod overlevelse i ligaen, når Esbjerg gæster Frederikshavn.